TDC og dets datterselskab, YouSee, afviser i mange tilfælde at fritage kunder fra et nyt strafgebyr, selv om selskaberne fortæller, at det blot kræver en opringning til kundeservice.

Flere kunder fortæller, at selv om de ringer til kundeservice på vegne af deres forældre, som er i 80'erne og 90'erne og vil have dem fritaget for at skulle modtage post digitalt fra de to selskaber, bliver de afvist i kundeservice.

TDC's og YouSee's nye såkaldt adfærdsregulerende gebyr for at fortsætte med at modtage posten på papir koster fra 1. juli i år 29 kroner om måneden. Det svarer til 696 kroner årligt, hvis man er kunde i begge selskaber.